Այսօր կյանքի իրականությունը գեղարվեստի պայմանական իրականության վերածողը հայտնվել է շրջադարձային կոչված մի փուլում: Եւ նրա ստեղծածը պատմական իրադարձություններով խտացված կարեւոր մի հատվածի արտացոլանքը դառնալու միտում ունի: Երկրում կատարված անսպասելի եւ արմատական փոփոխությունների հետեւանքով անկախացած բայց եւ արատավորված մեր կյանքը գեղարվեստում ինչպիսի՞ անդրադարձով է արտահայտվում: Իրականության շերտավորված ֆոնը արվեստագետի երեւակայությունը կաշկանդում, թե՞ փակ հորիզոններ է բացում: Այսօրվա առաջարկվածը հոգեւոր արժեք է, թե՞ սպառման առարկա: "Էստի համեցեք" անող խայտաբղետ ազդագրերը շաբաթվա, անգամ օրվա համար խիտ` ցուցահանդեսների, երաժշտական, կինոյի փառատոնների, հայրենական ու արտասահմանյան ֆիլմերի առաջնադիտումների, հյուրախաղային համերգների, թատերական ներկայացումների հարուստ ծրագիր են ծանուցում: Սակայն օրվա համար տրամադրություն ստեղծող այդ միջոցառումները հիմնականում, ինչպես Սոմերսեթ Մոեմն է գրել, նման են առանց նկարի շրջանակների: Այսինքն, խնդիրը ոչ թե քանակի, հավելյալ չափաբաժնի, այլ "ինչպիսին" լինելու, "ոգու արտահայտության" որակական ձեւի ու բովանդակային իմաստի մեջ է: Բայց արի ու տես, որ "ինչպիսի՞ն" հարցին պատասխանելու համար նախ անհրաժեշտ է "ի՞նչ է ստեղծվում" հարցը առկախ չթողնել: Իսկ ո՞վ պետք է այս հարցերի պատասխանը կամ գնահատականը: Երբեմն այնպես է թվում, որ "գեղարվեստը կարծես հասարակական կշեռք լինի` փողոցում դրված, որին կարող է բարձրանալ ամեն անցորդ իր ծանրությունը կշռելու համար": Ճշմարտությունը նաեւ այն է, որ ասպարեզը թափուր չէ, պարզապես գիտակ-մասնագետներից շատերը, մի կողմ քաշվելով, նախընտրում են անցյալի արժեքների ուսումնասիրությամբ զբաղվել: Ինչ խոսք, հարաշարժ ժամանակը գեղագիտական գաղափարների շարքը համակարգող արվեստի արտահայտությունները վերարժեքավորվելու պայման է դնում: ժամանակի հետ փոխվում են թե գնահատման չափանիշները, թե չափանիշ սահմանողների հայացքը: Ուրեմն, ապագա մասնագետի, համեմատության եզրերն ի մի բերողի համար մեկնակետը ո՞րն է լինելու, եթե արդի մշակութային գործերին գնահատական չտրվի: Լռությունը այս պարագայում բնավ էլ օրհնված չէ, եւ մամուլին է տրված տեսանելի դարձնել այն տարածությունը, որի ֆիզիկական միջավայրում այդուհանդերձ շարժում կա` լավ, թե վատ, դրական, թե բացասական, սա արդեն քննության ենթակա խնդիր է: